सत्य घटनाः एक ऐसी रानी जिसने युद्ध में जाते अपने पति को निशानी माँगने पर अपना सिर काट कर भिजवा दिया था। यह रानी बूंदी के हाडा शासक की बेटी थी और उदयपुर (मेवाड़) के सलुम्बर ठिकाने के रावत रतन सिंह चुण्डावत की रानी थी, जिनकी शादी का गठजोड़ा खुलने से पहले ही उसके पति रावत रतन सिंह चुण्डावत को मेवाड़ के महाराणा राज सिंह (1653-1681) का औरंगजेब के खिलाफ मेवाड़ की रक्षार्थ युद्ध का फरमान मिला। नई-नई शादी होने और अपनी रूपवती पत्नी को छोड़कर रावत चुण्डावत का तुंरत युद्ध में जाने का मन नहीं हो रहा था। यह बात रानी को पता लगते ही उसने तुरंत रावत जी को मेवाड़ की रक्षार्थ जाने व वीरतापूर्वक युद्ध करने का आग्रह किया। युद्ध में जाते रावत चुण्डावत पत्नी मोह नहीं त्याग पा रहे थे, सो युद्ध में जाते समय उन्होंने अपने सेवक को रानी के रनिवास में भेज रानी की कोई निशानी लाने को कहा। सेवक के निशानी माँगने पर रानी ने यह सोच कर कि कहीं उसके पति पत्नीमोह में युद्ध से विमुख न हो जाएँ या वीरता प्रदर्शित नहीं कर पाएँ, इसी आशंका के चलते इस वीर रानी ने अपना शीश ही काटकर निशानी के तौर पर भेज दिया ताकि उसका पति अब उसका मोह त्याग निर्भय होकर अपनी मातृभूमि के लिए युद्ध कर सके।